Komission asetus (EY) N:o 686/2004,

annettu 14 päivänä huhtikuuta 2004,

siirtymätoimenpiteistä tuoreiden hedelmien ja vihannesten markkinoilla toimivien tuottajaorganisaatioiden osalta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian Euroopan unioniin liittymisen vuoksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen ja erityisesti sen 2 artiklan 3 kohdan,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,

sekä katsoo seuraavaa:

(1) Neuvoston asetuksen (EY) N:o 2200/96 soveltamista koskevista yksityiskohtaisista säännöistä tuottajaorganisaatioiden hyväksynnän ja tuottajaryhmittymien esihyväksynnän osalta 11 päivänä elokuuta 2003 annetussa komission asetuksessa (EY) N:o 1432/2003(1) ja neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintarahastojen, toimintaohjelmien ja taloudellisen tuen osalta 11 päivänä elokuuta 2003 annetussa komission asetuksessa (EY) N:o 1433/2003(2) vahvistetaan eräät päivämäärät ja edellytykset, jotka liittyvät tuottajaorganisaatioiden hyväksymiseen ja niille myönnettävään tukeen. Olisi säädettävä siirtymätoimenpiteistä, jotta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian, jäljempänä "uudet jäsenvaltiot", tuottajaorganisaatiot ja -ryhmittymät voisivat hakea mainituissa asetuksissa säädettyä tukea ennen 1 päivää tammikuuta 2005.

(2) Eräät uusista jäsenvaltioista ovat antaneet tuottajaorganisaatioiden ja -ryhmittymien hyväksymistä ja niille myönnettävää tukea koskevaa kansallista lainsäädäntöä, ja tuottajaorganisaatioita ja -ryhmittymiä on jo perustettu.

(3) Uusille jäsenvaltioille olisi annettava väliaikainen mahdollisuus pitää kansallisen lainsäädäntönsä mukaisesti hyväksyttyjä tuottajaorganisaatioita ja -ryhmittymiä asetuksen (EY) N:o 2200/96 mukaisesti hyväksyttyinä. Kyseiset tuottajaorganisaatiot ja -ryhmittymät voivat siten hakea käytettävissä olevaa yhteisön tukea. Uusien jäsenvaltioiden olisi tarkistettava ennen vuoden 2005 loppua, täyttävätkö tuottajaorganisaatiot ja -ryhmittymät tosiasiallisesti hedelmä- ja vihannesalan yhteisestä markkinajärjestelystä 28 päivänä lokakuuta 1996 annetussa neuvoston asetuksessa (EY) N:o 2200/96(3) säädetyt hyväksymisedellytykset. Kyseisille tuottajaorganisaatioille ja -ryhmittymille maksettavaan tukeen liittyvä taloudellinen vastuu on asianomaisella jäsenvaltiolla.

(4) Eräät uudet jäsenvaltiot eivät ole säätäneet kansallisessa lainsäädännössään tuottajaorganisaatioiden hyväksymisestä asetuksen (EY) N:o 2200/96 11 artiklan 1 kohdan a alakohdan ii-vii alakohdassa tarkoitettujen tuoteluokkien perusteella. Selkeyden vuoksi ennen 1 päivää toukokuuta 2004 kansallisen lainsäädännön mukaisesti hyväksyttyjä tuottajaorganisaatioita ja -ryhmittymiä olisi pidettävä asetuksen (EY) N:o 2200/96 11 artiklan 1 kohdan a alakohdan i alakohdassa tarkoitettuun hedelmien ja vihannesten luokkaan liittyvinä.

(5) Menettelyn nopeuttamiseksi ennen 1 päivää toukokuuta 2004 kansallisen lainsäädännön mukaisesti hyväksytyiltä tuottajaorganisaatioilta ja -ryhmittymiltä ei pitäisi edellyttää toisen hakemuksen jättämistä. Uusien jäsenvaltioiden olisi ilmoitettava niille, ovatko ne hyväksyttyjä vuoden 2004 osalta asetuksen (EY) N:o 1432/2003 mukaisesti.

(6) Tällaisilla tuottajaorganisaatioilla enempää kuin uusilla jäsenvaltioillakaan ei ole kokemusta toimintaohjelmista. Uusien jäsenvaltioiden tuottajaorganisaatioita koskevana siirtymätoimenpiteenä voidaan jättää kestoltaan enintään puolitoistavuotinen toimintaohjelma. Laatimalla lyhyt yksinkertainen ohjelma lyhennetään tuottajaorganisaation valmistautumiseen ja kansallisten viranomaisten tekemään arviointiin tarvittavaa aikaa. Kyseisten ohjelmien laatimisen, arvioinnin, täytäntöönpanon ja valvonnan pitäisi auttaa sekä tuottajaorganisaatioita että kansallisia viranomaisia käsittelemään normaalin pituisia toimintaohjelmia siirtymäkauden jälkeen.

(7) Uusien jäsenvaltioiden ennen 1 päivää toukokuuta 2004 kansallisen lainsäädännön mukaisesti vahvistamien hyväksymissuunnitelmien alkamispäivänä olisi pidettävä 1 päivää toukokuuta 2004.

(8) Uusilla jäsenvaltioilla on velvollisuus tarkastaa kunakin vuonna tietty prosenttiosuus tuottajaorganisaatioista ja -ryhmittymistä niiden hyväksymisedellytysten ja tuen myöntämisedellytysten täyttymisen osalta. Uusien jäsenvaltioiden olisi hallinnollinen taakka huomioon ottaen sallittava alentaa tuottajaorganisaatioiden ja -ryhmittymien tarkastusprosenttia siten, että se on vähintään puolet tavanomaisesta tasosta vuonna 2005, mutta jos ne käyttävät kyseistä mahdollisuutta, vuonna 2006 prosenttiosuutta olisi korotettava saman verran kahden vuoden normaalin keskiarvon saavuttamiseksi.

(9) Uusien jäsenvaltioiden toimijat voivat olla soveltamatta kyseisiä siirtymäkauden säännöksiä ja soveltaa niiden sijasta asetusten (EY) N:o 1432/2003 ja (EY) N:o 1433/2003 sekä neuvoston asetuksen (EY) N:o 2200/96 soveltamista koskevista yksityiskohtaisista säännöistä esihyväksytyille tuottajaryhmittymille myönnettävien tukien osalta 3 päivänä marraskuuta 2003 annetun komission asetuksen (EY) N:o 1943/2003(4) ja neuvoston asetuksen (EY) N:o 2200/96 soveltamista koskevista yksityiskohtaisista säännöistä hedelmä- ja vihannesalan interventiojärjestelmän ja markkinoiltapoistamisjärjestelmän osalta 21 päivänä tammikuuta 2004 annetun komission asetuksen (EY) N:o 103/2004(5) sääntöjä.

(10) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

määritelmä

Tämän asetuksen soveltamiseksi ilmaisulla "uudet jäsenvaltiot" tarkoitetaan Tsekkiä, Viroa, Kyprosta, Latviaa, Liettuaa, Unkaria, Maltaa, Puolaa, Sloveniaa ja Slovakiaa.

2 artikla

Hyväksyntä ja esihyväksyntä

1. Poiketen siitä, mitä asetuksen (EY) N:o 1432/2003 1 artiklassa ja asetuksen (EY) N:o 2200/96 12 artiklassa säädetään, uudet jäsenvaltiot voivat päättää pitää ennen 1 päivää toukokuuta 2004 kansallisen lainsäädännön mukaisesti hyväksyttyjä tuottajaorganisaatioita tai -ryhmittymiä asetuksen (EY) N:o 2200/96 mukaisesti hyväksyttyinä tuottajaorganisaatioina tai esihyväksyttyinä tuottajaryhmittyminä, jäljempänä "hyväksytyt tuottajaorganisaatiot" ja "hyväksytyt tuottajaryhmittymät".

Uuden jäsenvaltion on annettava tiedoksi ennen 1 päivää toukokuuta 2004 kansallisen lainsäädännön mukaisesti hyväksytyt tuottajaorganisaatiot ja -ryhmittymät mahdollisimman pian 1 päivän toukokuuta 2004 jälkeen.

2. Edellä 1 kohdassa tarkoitettua päätöstä sovelletaan sen tiedoksiantamispäivästä 31 päivään joulukuuta 2005.

3. Uusien jäsenvaltioiden on toimitettava komissiolle 30 päivän kuluessa 1 kohdassa tarkoitetun päätöksen tiedoksiantamisesta asetuksen (EY) N:o 2200/96 12 artiklan 1 kohdan c alakohdassa ja asetuksen (EY) N:o 1432/2003 17 artiklan 5 kohdassa tarkoitetut tiedot niistä tuottajaorganisaatioista ja -ryhmittymistä, joille on myönnetty tai joilta on evätty hyväksyntä tämän asetuksen mukaisesti.

3 artikla

Tuottajaorganisaatioiden luokat

Jos uusi jäsenvaltio ei ole antanut asetuksen (EY) N:o 2200/96 11 artiklan 1 kohdassa säädettyjä tuottajaorganisaatioiden luokkia koskevaa lainsäädäntöä, tällaisissa uusissa jäsenvaltioissa hyväksyttyjä tuottajaorganisaatioita pidetään kyseisen asetuksen 11 artiklan 1 kohdan a alakohdan i alakohdassa tarkoitettuun hedelmien ja vihannesten luokkaan liittyvinä.

4 artikla

Toimintaohjelmat

1. Ennen 1 päivää toukokuuta 2004 kansallisen lainsäädännön mukaisesti hyväksytty uuden jäsenvaltion tuottajaorganisaatio voi ennen 30 päivää kesäkuuta 2004 jättää hyväksymistä varten viimeistään 31 päivänä joulukuuta 2005 päättyvän toimintaohjelman. Tällaisissa hakemuksissa on oltava organisaation sitoumus jättää uusi toimintaohjelma viimeistään 15 päivänä syyskuuta 2005. Toimintaohjelmissa on ilmoitettava toimintarahastojen arvioidut määrät asetuksen (EY) N:o 1433/2003 7 artiklan mukaisesti kyseisen asetuksen 4 artiklan mukaisesti määritellyn viitekauden perusteella sekä kyseisen asetuksen 8 ja 9 artiklassa tarkoitetut tiedot.

2. Toimivaltaisten kansallisten viranomaisten on tehtävä jätettyjä toimintaohjelmia koskeva päätös kolmen kuukauden kuluessa 1 kohdassa tarkoitetun hakemuksen jättämisestä.

Toimintaohjelmia ei kuitenkaan hyväksytä, jollei asianomaiselle tuottajaorganisaatiolle ole annettu tiedoksi 2 artiklan 1 kohdassa tarkoitettua myönteistä päätöstä.

3. Toimivaltaisten kansallisten viranomaisten on annettava toimintaohjelmien hyväksymispäätökset tiedoksi tuottajaorganisaatioille. Toimintaohjelmia voidaan ryhtyä panemaan täytäntöön vasta, kun toimivaltainen kansallinen viranomainen on ne hyväksynyt.

4. Tuottajaorganisaatiot voivat hakea toimintaohjelmaansa tukea, jollei asetuksen (EY) N:o 1433/2003 18, 20 ja 21 artiklasta muuta johdu.

Asianomaisen uuden jäsenvaltion on kuitenkin kannettava taloudellinen vastuu, joka johtuu vuonna 2004 saadun tuen käyttämisestä asetuksen (EY) N:o 1433/2003 6 tai 8 artiklan vastaisesti.

5. Ennen 1 päivää toukokuuta 2004 kansallisen lainsäädännön mukaisesti hyväksytyt tuottajaorganisaatiot voivat hakea yhteisön markkinoiltapoistamiskorvausta, jollei asetuksen (EY) N:o 103/2004 7 artiklasta muuta johdu.

Asianomaisen uuden jäsenvaltion on kuitenkin kannettava taloudellinen vastuu, joka johtuu 2 artiklan 1 kohdassa tarkoitetun kielteisen päätöksen tiedoksiantamisesta.

5 artikla

Tuki hyväksytyille tuottajaryhmittymille

Hyväksytyt tuottajaryhmittymät voivat hakea asetuksen (EY) N:o 2200/96 14 artiklan 2 kohdassa tarkoitettua tukea, jos sellainen on asianomaisessa jäsenvaltiossa käytettävissä ja jollei asetuksen (EY) N:o 1943/2003 5 artiklasta muuta johdu.

Jos kansallisen lainsäädännön mukaisesti vahvistetun hyväksymistä koskevan suunnitelman täytäntöönpano on aloitettu ennen 1 päivää toukokuuta 2004, sen asetuksen (EY) N:o 1432/2003 18 artiklan 1 kohdassa tarkoitettuna hyväksymispäivänä pidetään 1 päivää toukokuuta 2004.

6 artikla

Tarkastukset

Uudet jäsenvaltiot voivat vuonna 2005 alentaa tuottajaorganisaatioille ja -ryhmittymille tehtävien tarkastusten prosenttiosuutta siten, että se on vähintään puolet asetuksen (EY) N:o 1432/2003 20 artiklan 2 kohdassa ja asetuksen (EY) N:o 1433/2003 23 artiklan 2 kohdassa säädetystä vähimmäisprosenttiosuudesta.

Jos uusi jäsenvaltio käyttää tätä mahdollisuutta, prosenttiosuutta on vuonna 2006 korotettava vuonna 2005 sovellettua vähennysprosenttia vastaavalla prosenttiosuudella kahden vuoden normaalin keskiarvon saavuttamiseksi.

7 artikla

Asetuksia (EY) N:o 1432/2003, (EY) N:o 1433/2003, (EY) N:o 1943/2003 ja (EY) N:o 103/2004 sovelletaan, jollei tässä asetuksessa säädetyistä säännöistä muuta johdu.

8 artikla

Voimaantulo

Tämä asetus tulee voimaan Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen voimaantulopäivänä sillä edellytyksellä, että kyseinen liittymissopimus tulee voimaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä huhtikuuta 2004.

Komission puolesta

Franz Fischler

Komission jäsen

(1) EUVL L 203, 12.8.2003, s. 18.

(2) EUVL L 203, 12.8.2003, s. 25. Asetus sellaisena kuin se on muutettuna komission asetuksella (EY) N:o 1582/2003 (EUVL L 227, 11.9.2003, s. 3).

(3) EYVL L 297, 21.11.1996, s. 1. Asetus sellaisena kuin se on viimeksi muutettuna komission asetuksella (EY) N:o 47/2003 (EUVL L 7, 11.1.2003, s. 64).

(4) EUVL L 286, 4.11.2003, s. 5.

(5) EUVL L 16, 23.1.2004, s. 3.